INDOKOLÁS

1. A JAVASLAT HÁTTERE

Az 1102/2008/EK rendelet[1] 2. cikke értelmében négy fontosabb forrásból származó fémhiganyt hulladéknak kell tekinteni, és az emberi egészségre és a környezetre nézve biztonságos módon kell ártalmatlanítani. A 3. cikk úgy rendelkezik, hogy – az 1999/31/EK irányelv[2] 5. cikke (3) bekezdésének a) pontjában foglalt rendelkezéstől eltérően – a (folyékony) fémhigany megfelelően átalakított sóbányákban és mélységi kemény sziklaképződményekben ideiglenesen vagy tartósan, az e célra szolgáló föld feletti létesítményekben pedig ideiglenesen tárolható. A 4. cikk (3) bekezdése szerint a lehetséges tárolólétesítményekre vonatkozó követelményeket és az átvételi kritériumokat az 1999/31/EK irányelv 16. cikkében meghatározott komitológiai eljárással, az irányelv I., II. és III. mellékletének módosítása formájában kell elfogadni.

A tárolási kötelezettség (a rendelet 1. cikkében meghatározott kiviteli tilalommal együtt) 2011. március 15-én hatályba lépett.

A tárolás feltételeit tartalmazó javaslat előkészítése érdekében a Bizottság Környezetvédelmi Főigazgatóságának felkérésére a BiPRO GmbH tanulmányt állított össze „A fémhigany ártalmatlanítására szolgáló létesítményekkel szemben támasztandó követelmények, valamint a kapcsolódó átvételi kritériumok” („Requirements for facilities and acceptance criteria for the disposal of metallic mercury”) címmel. A cég a jelentést végleges formájában 2010 áprilisában bocsátotta rendelkezésre.[3]

2. AZ ÉRDEKELTEKKEL FOLYTATOTT KONZULTÁCIÓ EREDMÉNYEI

Részben a tanulmány megállapításai alapján, részben más forrásokból kiindulva a Bizottság összeállította a kritériumok első előzetes tervezetét, és az ezeket tartalmazó munkadokumentumot 2010 júniusában a tagállami szakértők elé tárta, akiknek 2010. szeptember 3-ig volt módjuk észrevételeket tenni.

A konzultáció során egyértelművé vált, hogy a tartós tárolás tudományosan megalapozott követelményeinek meghatározásához további elemzéseknek kell alávetni a fémhigany föld alatti tárolóhelyeken tanúsított hosszú távú viselkedését.

A Bizottság ennek ellenére a tagállami szakértőkkel szoros együttműködésben folytatta a fémhigany ideiglenes tárolására vonatkozó követelmények kidolgozását. A tartós tárolásra vonatkozó követelmények kérdésére ugyanakkor majd később, a tudásbázis kellő bővülése után lesz célszerű visszatérni, amikor már figyelembe vehetők lesznek azon tagállamok tapasztalatai, amelyek ilyen irányú kapacitásokat hoznak létre, illetőleg amelyek már jelenleg is dolgoznak a környezeti kockázatok értékelésén.

Az első konzultációs forduló során beérkezett észrevételek alapján átdolgozott munkadokumentumot a Bizottság 2010. október 6-án informális találkozó keretében megvitatta hulladékgazdálkodási, illetőleg higannyal foglalkozó szakértőkkel.

Az újabb észrevételek és módosító javaslatok figyelembevételével a Bizottság a dokumentumot 2010. december 10-én megvitatás céljából (szavazás nélkül) a hulladéklerakókról szóló 1999/31/EK irányelvnek a tudományos és műszaki fejlődéshez történő hozzáigazításával foglalkozó, az irányelv alapján létrehozott bizottság elé tárta. A szöveggel kapcsolatban egy tagállam vizsgálati fenntartást, két másik pedig észrevételeket tett; miután ezek egy módosított változat formájában figyelembevételre kerültek a tervezet szövegében, a dokumentumot valamennyi jelenlévő elfogadhatónak ítélte.

A Bizottság a munkadokumentum alapján – az említett módosítások figyelembevételével – elkészítette az 1999/31/EK tanácsi irányelvnek a hulladéknak minősülő fémhigany tárolására vonatkozó különös követelmények tekintetében történő módosításáról szóló bizottsági irányelvtervezetet. Ez a tervezet írásbeli eljárás keretében történő szavazás céljából 2011. február 11-én az időközben átnevezett, „a hulladékokról szóló 2008/98/EK irányelvnek a tudományos és műszaki fejlődéshez történő hozzáigazításával és végrehajtásával foglalkozó bizottság” elnevezésű bizottság elé került. A tervezet szerint a tagállamoknak táblázatot kellett volna összeállítaniuk az irányelv és az átültető nemzeti rendelkezések közötti megfelelésekről. Mivel az alap-jogiaktus (a hulladéklerakókról szóló irányelv) nem tartalmaz ilyen követelményt, a módosító aktusnak sem célszerű tartalmaznia ezt a rendelkezést. Ennek megfelelően a tervezet ily módon felülvizsgált változatával a Bizottság 2011. március 7-én újraindította az írásbeli eljárást.

A szavazásra nyitva álló 30 napos időszak végéig (2011. április 5.) nem sikerült elérni a minősített többséget (241 támogató szavazat, 75 ellenszavazat, 29 tartózkodás).

A Bizottságra ruházott végrehajtási hatáskörök gyakorlására vonatkozó eljárások megállapításáról szóló 1999/468/EK tanácsi határozat 5a. cikkének (4) bekezdésével összhangban ezért a megteendő intézkedésről javaslatot kell készíteni, és azt a Tanács elé kell terjeszteni.

3. A JAVASLAT JOGI ELEMEI

A javaslat a hulladéklerakókról szóló irányelv I., II. és III. mellékletét egy-egy, a fémhigany tárolására vonatkozó különös követelményeket megállapító szövegrésszel egészíti ki. Az irányelv és mellékleteinek felépítése változatlan marad.

2011/0132 (NLE)

Javaslat

A TANÁCS IRÁNYELVE

az 1999/31/EK tanácsi irányelvnek a hulladéknak minősülő fémhigany tárolására vonatkozó különös követelmények tekintetében történő módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 191. cikkére,

tekintettel az Európai Bizottság javaslatára,

a jogalkotási aktus tervezetének a nemzeti parlamentek számára való megküldését követően,

különleges jogalkotási eljárás keretében,

mivel:

1. Az 1102/2008/EK rendelet úgy rendelkezik, hogy a hulladéklerakókról szóló, 1999. április 26-i 1999/31/EK tanácsi irányelv[4] 5. cikke (3) bekezdésének a) pontjában foglalt rendelkezéstől eltérve a hulladéknak minősülő fémhigany meghatározott típusú hulladéklerakókban megfelelő zártságot biztosító berendezésben egy évnél hosszabb ideig ideiglenesen vagy tartósan tárolható.

2. A hulladéknak minősülő fémhigany tárolását az uniós hulladékgazdálkodási jog már szabályozza.

3. A hulladéknak minősülő fémhigany legfeljebb egy évig történő tárolása a hulladékokról és egyes irányelvek hatályon kívül helyezéséről szóló, 2008. november 19-i 2008/98/EK európai parlamenti és tanácsi irányelv[5] 23. cikkében előírt engedélyezési követelmények hatálya alá tartozik.

4. Az 1102/2008/EK rendelet 3. cikkének (1) bekezdése értelmében a fémhigany egy évnél hosszabb ideig történő tárolására szolgáló létesítményekre alkalmazni kell az 1999/31/EK irányelv, valamint a hulladékok hulladéklerakókban történő átvételének kritériumairól és eljárásairól az 1999/31/EK irányelv II. mellékletének 16. cikke alapján című, 2002. december 19-i 2003/33/EK tanácsi határozat[6] rendelkezéseit.

5. Ez azt jelenti különösen, hogy a fémhigany egy évnél hosszabb ideig történő tárolására szolgáló valamennyi létesítménynek rendelkeznie kell az 1999/31/EK irányelv 7., 8. és 9. cikkében előírt engedéllyel, továbbá azt, hogy ezekre a létesítményekre alkalmazni kell az említett irányelv 12. cikkében meghatározott ellenőrzési és megfigyelési követelményeket, valamint, föld alatti tárolás esetén, a 2003/33/EK határozat A. függelékében a biztonsági vizsgálatra vonatkozóan megállapított követelményeket.

6. Ezekre a létesítményekre ezen túlmenően a 2008/98/EK irányelvben a nyilvántartásra vonatkozóan megállapított általános rendelkezéseket is alkalmazni kell.

7. Mindemellett az 1102/2008/EK rendelet 3. cikkének (2) bekezdése értelmében a földfelszín feletti ideiglenes tárolásra szolgáló létesítményekre a veszélyes anyagokkal kapcsolatos súlyos balesetek veszélyeinek ellenőrzéséről szóló, 1996. december 9-i 96/82/EK tanácsi irányelv[7] rendelkezéseit is alkalmazni kell.

8. A fentiekben említett rendelkezések azonban nem veszik figyelembe a fémhigany sajátos tulajdonságait, ezért további követelményeket szükséges megállapítani.

9. Ezeknek a további követelményeknek figyelembe kell venniük a fémhigany biztonságos ártalmatlanításának lehetséges módszereivel kapcsolatos kutatási tevékenységeket, ideértve a szilárd halmazállapotúvá alakítás kutatását is. Bár a szilárd halmazállapotúvá alakítás környezetkímélő módszerei terén vannak eredmények, egyelőre korai lenne dönteni ezek tömeges alkalmazhatóságáról.

10. A tartós tárolás tudományosan megalapozott követelményeinek meghatározásához további elemzéseknek kell alávetni a fémhigany föld alatti tárolóhelyeken tanúsított hosszú távú viselkedését. Ezért indokolt, hogy az ezen irányelvben megállapított követelmények – miközben mintegy öt évig megfelelőnek és a fémhigany tárolása területén az elérhető legjobb technika megtestesülésének tekinthetők – az ideiglenes tárolásra korlátozódjanak.

11. Az 1999/31/EK irányelvet ezért mindezeknek megfelelően módosítani kell,

ELFOGADTA EZT AZ IRÁNYELVET:

1. cikk

Az 1999/31/EK irányelv I., II. és III. melléklete ezen irányelv mellékletének megfelelően módosul.

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2012. március 15-ig megfeleljenek. E rendelkezések szövegét haladéktalanul megküldik a Bizottságnak.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az ezen irányelv által szabályozott területen elfogadnak.

3. cikk

Ez az irányelv Az Európai Unió Hivatalos Lapjában való kihirdetését követő harmadik napon lép hatályba.

4. cikk

Ennek az irányelvnek a tagállamok a címzettjei.

Kelt […]-ban/-ben, […]-án/-én.

a Tanács részéről

az elnök

MELLÉKLET

Az 1999/31/EK irányelv I., II. és III. melléklete a következőképpen módosul:

1. Az I. melléklet a következő ponttal egészül ki:

„8. A fémhigany ideiglenes tárolása

A fémhigany egy évnél hosszabb ideig történő ideiglenes tárolására a következő követelmények vonatkoznak:

- A fémhiganyt más hulladékoktól elkülönítve kell tárolni.

- A tartályokat olyan, a tárolni kívánt higanymennyiség befogadásához elegendő térfogatú gyűjtőmedencékben kell tárolni, amelyek repedés- és hézagmentességet biztosító, a fémhiganyt át nem eresztő megfelelő bevonattal vannak ellátva.

- A tárolóhelyet a higanykibocsátással szemben a környezetet megfelelő módon védő mesterséges vagy természetes gátakkal kell ellátni, és a tárolóhelyen a tárolni kívánt higanymennyiség befogadásához elegendő tárolótérfogatot kell biztosítani.

- A tárolóhely padlózatát higannyal szemben ellenálló és a higanyt át nem eresztő anyaggal kell burkolni. A padlózatot lejtéssel kell kialakítani és gyűjtőaknával kell ellátni.

- A tárolóhelyet el kell látni tűzvédelmi rendszerrel.

- A tárolást úgy kell megszervezni, hogy minden tartály könnyen kivehető legyen.”

2. A II. melléklet a következő ponttal egészül ki:

„6. A fémhiganyra vonatkozó különös követelmények

A fémhigany egy évnél hosszabb ideig történő ideiglenes tárolására a következő követelmények vonatkoznak:

A. A higany összetétele

A fémhiganynak a következő kritériumokat kell teljesítenie:

- higanytartalmának 99,9 tömegszázaléknál nagyobbnak kell lennie,

- nem tartalmazhat olyan szennyeződést (például salétromsavoldatot, kloridsók oldatait), amely képes korrodálni a szénacélt vagy a korrózióálló acélt.

B. Zártság

A fémhigany tárolására igénybe vett tartályoknak korrózió- és ütésállóknak kell lenniük. Ezért a hegesztést kerülni kell. A tárolóknak különösen a következő kritériumokat kell teljesíteniük:

- A tartály anyagának szénacélnak (legalább ASTM A36) vagy korrózióálló acélnak (AISI 304, 316L) kell lennie.

- A tartálynak gáz- és folyadékzárónak kell lennie.

- A tartály külső felületének ellenállónak kell lennie a külső hatásokkal szemben.

- A tartály gyártmánytípusának sikeresen teljesítenie kell az ENSZ Veszélyes áruk szállítására vonatkozó ajánlások, Vizsgálatok és kritériumok kézikönyve 6.1.5.3. és 6.1.5.4. szakasza szerinti ejtési vizsgálatot és szivárgásmentességi vizsgálatokat.

Annak érdekében, hogy a tárolt folyadék felett elegendő üres tér álljon rendelkezésre, és a folyadék magas hőmérsékleteken tanúsított hőtágulása következtében ne következhessen be szivárgás vagy a tartályok maradó alakváltozása, a tartályok legfeljebb 80 térfogatszázalékig tölthetők fel.

C. Átvételi eljárások

Csak olyan, tanúsítvánnyal ellátott tartályok vehetők át, amelyek kielégítik az e pontban megállapított követelményeket.

Az átvételi eljárásoknak a következő kritériumokat kell teljesíteniük:

- Csak a fentiekben meghatározott átvételi minimumfeltételeket kielégítő fémhigany vehető át.

- A tartályokat a betárolás előtt szemrevételezéssel ellenőrizni kell. Nem vehető át az a tartály, amely sérült, szivárog vagy korrodált.

- A tartályoknak olyan, lyukasztással kialakított tartós bélyegzőt kell viselniük, amely tartalmazza a tartály azonosító számát, anyagának megnevezését, üres tömegét, gyártójának hivatkozási jelét, valamint a tartály gyártási napját.

- A tartályoknak olyan, a tartályhoz elválaszthatatlanul rögzített táblát kell viselniük, amely tartalmazza a tanúsítvány azonosító számát.

D. Tanúsítvány

A C. pontban említett tanúsítványnak tartalmaznia kell:

- a hulladéktermelő nevét és címét,

- a feltöltésért felelős személy nevét és címét,

- a feltöltés helyét és napját,

- a higany mennyiségét,

- a higany tisztaságát, valamint – ha vannak – a szennyeződések leírását, ideértve az analitikai jegyzőkönyvet is,

- annak kijelentését, hogy a tartályokat kizárólag higany szállítására/tárolására használták,

- a tartályok azonosító számát,

- az esetleges észrevételeket.

A tanúsítványt a hulladéktermelő, ennek hiányában a hulladék kezeléséért felelős személy állítja ki.”

3. A III. melléklet a következő ponttal egészül ki:

„6. A fémhiganyra vonatkozó különös követelmények

A fémhigany egy évnél hosszabb ideig történő ideiglenes tárolására a következő követelmények vonatkoznak:

A. Megfigyelési, ellenőrzési és veszélyhelyzeti követelmények

A tárolóhelyen folyamatos üzemű, legalább 0,02 mg higany/m3 érzékenységű higanygőzfigyelő rendszert kell felszerelni. Az érzékelőket talajszinten és fejmagasságban kell elhelyezni. A rendszernek látható és hallható riasztást kell adnia. A rendszert évente karbantartásnak kell alávetni.

A tárolóhelyet és a tartályokat arra feljogosított személynek legalább havonta egyszer szemrevételezéssel ellenőriznie kell. Szivárgás észlelése esetén az üzemeltető köteles haladéktalanul megtenni a környezeti higanykibocsátás megelőzéséhez és a higanytárolás biztonságosságának helyreállításához szükséges valamennyi intézkedést. A 12. cikk b) pontjának alkalmazásában mindennemű szivárgás jelentős környezetet károsító hatásnak minősül.

A telephelynek rendelkeznie kell veszélyhelyzeti tervvel, valamint a fémhigannyal kapcsolatos műveletek elvégzéséhez igénybe vehető, e célra alkalmas megfelelő védőfelszereléssel.

B. Nyilvántartás

A II. melléklet 6. pontjában és az e pont A. alpontjában említett információkat tartalmazó valamennyi dokumentumot, beleértve a tartályt kísérő tanúsítványt, valamint a fémhigany ideiglenes tárolás utáni kitárolásáról, átadásáról, rendeltetési helyéről és tervezett kezeléséről készített feljegyzéseket is, a tárolás befejezését követően legalább három évig meg kell őrizni.”

[1] Az Európai Parlament és a Tanács 1102/2008/EK rendelete (2008. október 22.) a fémhigany és egyes higanyvegyületek és -keverékek kiviteli tilalmáról, valamint a fémhigany biztonságos tárolásáról (EGT-vonatkozású szöveg), HL L 304., 2008.11.14., 75. o.

[2] A Tanács 1999/31/EK irányelve (1999. április 26.) a hulladéklerakókról, HL L 182., 1999.7.16., 1. o.

[3] A tanulmány a http://ec.europa.eu/environment/chemicals/mercury/ internetcímen olvasható.

[4] HL L 182., 1999.7.16., 1. o.

[5] HL L 312., 2008.11.22., 3. o.

[6] HL L 11., 2003.1.16., 27. o.

[7] HL L 10., 1997.1.14., 13. o.